Hekk kif għada ser niltaqgħu għall-Kunsill Ewropew, ippermettuli nibda bil-Brexit, li ser ikun l-ewwel suġġett tad-diskussjonijiet tagħna. Illum irċevejt ittra mingħand il-Prim Ministru May, li fiha tindirizza lill-Kunsill Ewropew b'żewġ talbiet: biex japprova l-hekk imsejjaħ ftehim ta' Strasburgu bejn ir-Renju Unit u l-Kummissjoni Ewropea, u biex jestendi l-perjodu tal-Artikolu 50 sat-30 ta' Ġunju 2019. Fid-dawl tal-konsultazzjonijiet li għamilt dawn l-aħħar jiem, nemmen li nistgħu nikkunsidraw estensjoni qasira bil-kondizzjoni ta' vot pożittiv fil-House of Commons dwar il-Ftehim dwar il-Ħruġ. Tibqa' miftuħa l-mistoqsija dwar it-tul ta' din l-estensjoni. Il-proposta tal-Prim Ministru May, tat-30 ta' Ġunju, li għandha l-merti tagħha, toħloq sensiela ta' kwistjonijiet ta' natura legali u politika. Niddiskutuha fid-dettall għada. Rigward l-approvazzjoni tal-ftehim ta' Strasburgu, nemmen li din hija possibbli, u fil-fehma tiegħi ma toħloqx riskji. Speċjalment jekk tgħin fil-proċess tar-ratifika fir-Renju Unit. Bħalissa ma nipprevedix Kunsill Ewropew straordinarju. Jekk tapprovaw ir-rakkomandazzjonijiet tiegħi, u jekk ikun hemm vot pożittiv fil-House of Commons il-ġimgħa d-dieħla, inkunu nistgħu niffinalizzaw u nifformalizzaw id-deċiżjoni dwar l-estensjoni bl-użu ta' proċedura bil-miktub. Anke jekk it-tama ta' suċċess finali tidher fraġli, anke illużorja, u għalkemm l-għejja tal-Brexit hija dejjem aktar viżibbli u ġustifikata, ma nistgħux nieqfu nippruvaw insibu – sal-aħħar mument – soluzzjoni pożittiva, naturalment mingħajr ma niftħu l-Ftehim dwar il-Ħruġ. Irreaġixxejna b'paċenzja u b'rieda tajba f'ħafna waqtiet imprevedibbli, u ninsab fiduċjuż li, anke issa, mhux ser tonqosna dik il-paċenzja u dik ir-rieda tajba, f'dan l-aktar punt kritiku ta' dan il-proċess. Minbarra l-Brexit ser nindirizzaw ukoll il-kwistjonijiet aktar fit-tul li qed niffaċċjaw. F'dinja aktar instabbli, mheżża b'realitajiet globali, teknoloġiċi u ambjentali ġodda, mhemmx dubju li huwa biss flimkien li nistgħu nippjanaw il-linja ta' azzjoni tagħna u niddefendu l-interessi strateġiċi tal-Unjoni. Dan huwa veru kemm fir-rigward tat-tisħiħ tal-bażi ekonomika tagħna, kif ukoll rigward il-ġlieda kontra prattiki żleali jew l-indirizzar tat-tibdil fil-klima. Għalhekk ser niddiskutu kif nistgħu nużaw il-lievi kollha għad-dispożizzjoni tagħna biex nissalvagwardaw l-interessi taċ-ċittadini u tal-kumpanniji tagħna. Iċ-Ċina hija attur globali ewlieni f'dawn il-kwistjonijiet kollha. Ser ikollna skambju ta' fehmiet profond dwar id-direzzjoni tar-relazzjonijiet ġenerali tagħna maċ-Ċina, qabel is-summit UE-Ċina li ġej. Dwar l-Ukrajna, ħames snin wara l-annessjoni illegali tal-Krimea, nibqgħu sodi fl-impenn tagħna għas-sovranità Ukrena. Ser nadottaw konklużjonijiet fejn infakkru l-impenn tagħna. Fl-aħħar nett, l-ippjanar tal-linja ta' azzjoni tagħna jfisser ukoll li nipproteġu d-demokraziji tagħna minn manipulazzjoni u interferenza kemm minn ġewwa kif ukoll minn barra l-UE. Ser immorru lura għall-isforzi tal-ġlieda kontra t-theddida tad-diżinformazzjoni u biex nipproteġu l-elezzjonijiet fl-UE kollha. Il-Kunsill Ewropew ser jibda nhar il-Ħamis wara nofsinhar bl-iskambju ta' fehmiet tas-soltu tagħna mal-President Tajani. Imbagħad ngħaddu għall-Prim Ministru May li ser tikkondividi l-valutazzjoni tagħha tal-aħħar żviluppi rigward il-Brexit. Wara dan, ser niddiskutu l-passi li jmiss rigward il-Brexit fost is-27. Ser nerġgħu niltaqgħu t-28 għall-pranzu biex niddiskutu r-relazzjonijiet tagħna maċ-Ċina. L-għada, ser niċċelebraw il-25 sena tal-kooperazzjoni mas-sħab tagħna taż-Żona Ekonomika Ewropea. Imbagħad, ser nibdew is-sessjoni ta' ħidma tal-Ġimgħa fil-għodu b'informazzjoni mill-President Iohannis dwar il-progress fl-implimentazzjoni tal-konklużjonijiet preċedenti tagħna. Il-Kunsill Ewropew ser jiddiskuti s-sitwazzjoni ekonomika fil-preżenza tal-President Draghi. Imbagħad ser nindirizzaw il-bażi ekonomika tagħna, it-tibdil fil-klima, id-diżinformazzjoni u l-protezzjoni tal-elezzjonijiet u nadottaw il-konklużjonijiet. Qed nistenna li l-laqgħa tagħna tkun konkluża sa nofsinhar. Ara l-paġna tal-laqgħa